Waħda mill-karatteristiċi ewlenin tan-natura hija d-diversità. Id-diversità hija wkoll il-bażi ta' l-istabilità ekoloġika. Ekosistemi differenti jwelldu forom tal-ħajja u kulturi differenti, kulturi mżewqa. Din il-koevoluzzjoni tal-kultura, tal-forom tal-ħajja u ta' l-ambjenti naturali tal-ħlejjaq irnexxielha tħares id-diversità bijoloġika tal-pjaneta. Skont Vandana Shiva d-diversità kulturali u d-diversità bijoloġika jimxu id f`id. Waħda mill-karatteristiċi tan-natura hija d-diversità. Id-diversità hija wkoll il-bażi ta' l-istabilità ekoloġika. Ekosistemi differenti jwelldu forom tal-ħajja u kulturi differenti, kulturi mżewqa. Din il-ko-evoluzzjoni tal-kultura, tal-forom tal-ħajja u ta' l-ambjenti naturali tal-ħlejjaq irnexxielha tħares id-diversità bijoloġika tal-pjaneta. Skond Vandana Shiva d-diversità kulturali u d-diversità bijoloġika jimxu id f'id. Ħafna pajjiżi jqisu l-kultura bħala l-iktar wirt għani tagħhom, wirt li mingħajru ma jkollhomx għeruq, storja jew ruħ. Il-valur tal-kultura mhuwiex monetarju u għaldaqstant, jekk tittrattaha l-kultura bħallikieku kienet xi merkanzija għall-bejgħ tkun qed teqridha. Dawn il-pajjiżi jemmnu li l-kultura mhix sempliċiment prodott ieħor bħall-azzar jew bħall-parts tal-kompjuter, u għalhekk m'għandha tidħol f'ebda ftehim kummerċjali. Il-pajjiżi Ewropej ilhom mis-snin għoxrin tas-seklu għoxrin jippruvaw jikkontrollaw il-wiri ta' films Amerikani fuq l-iskrins tagħhom. Il-Kanada ppruvat tagħmel l-istess. Imma l-industrija Amerikana tal-films wieġbet billi saħħet ir-rabtiet tagħha mad-Dipartiment ta' l-Istat (il-Ministeru ta' l-Affarijiet Barranin, biex niftiehmu) u ma' l-ambaxxati Amerikani. Skond Colin Hines, is-setturi tad-divertiment, tal-media u ta' l-informatika ta' l-Istati Uniti ingħaqdu fi front wieħed kbir u organizzat ħafna kontra l-protezzjoni kulturali li qiegħda tintalab ukoll, bil-mod il-mod, mill-pajjiżi tan-Nofsinhar tad-dinja. Kumpanniji bħal Time-Warner u Disney għandhom ħbieb b'saħħithom fuq Capitol Hill u fil-White House u dawn il-ħbieb jintgħażlu bil-għan li l-kumpannija jieħdu dak li jridu. Ironikament, minkejja li din il-politika ta' deregulation ġejja mill-korporazzjoni ta' l-Istati Uniti, il-Gvern Amerikan stess ipproteġa is-settur tax-xandir tiegħu fil-ftehim tan-NAFTA u d-WTO bl-iskuża li dan is-settur huwa "essenzjali għas-sigurtà nazzjonali". Colin Hines jemmen li anki fejn tidħol il-kultura jeħtieġ li dawk li jaħdmu fl-oqsma tax-xandir u l-kultura in ġenerali jimpenjaw ruħhom biex "jipproteġu dak li hu lokali b'mod globali". B'hekk ikunu jistgħu jħarsu s-suq domestiku tagħhom u jaraw li d-diversità kulturali nazzjonali tibqa' teżisti. Din il-protezzjoni ma tillimitax iċ-ċirkolazzjoni ta' l-ideat kulturali, iżda trażżan is-saħħa qerrieda li għandhom dawn il-kumpannija transnazzjonali li jmexxu l-mezzi tax-xandir ewlenin tad-dinja. Ħafna jsostnu li d-diversità kulturali tinsab mhedda mill-globalizzazzjoni. Għal min jemmen li l-wasla tal-MacDonald's u korporazzjonijiet transnazzjonali oħra f'Malta kienet sinjal tal-progress li qiegħed jagħmel il-pajjiż, il-globalizzazzjoni hija l-ftuħ tal-bibien tal-pajjiżi tad-dinja għall-kummerċ dinja biex minnu jgawdi kulħadd. Iżda għal min, bħal Colin Hines, jemmen li l-globalizzazzjoni hija l-għoti tat-tmexxija tal-kummerċ dinji f'idejn kumpanniji kbar li huma iktar b'saħħithom mill-gvernijiet infushom, illum id-diversità ekoloġika u kulturali li teżisti fid-dinja tinsab mhedda minn ftit nies li għandhom il-poter ekonomiku f'idejhom. Minħabba l-proċess tal-globalizzazzjoni, konsumaturi minn madwar id-dinja qegħdin jiffaċċjaw l-impożizzjoni ta' monokultura, dik li s-soċjologu ta' l-ekonomija Tonino Perna iħobb isejħilha l-"MacDonaldizzazzjoni" tad-dinja. L-istatistika tagħti raġun lil min hu xettiku dwar ir-riżultati pożittivi tal-globalizzazzjoni. Sakemm faqqgħet il-kriżi ekonomika fl-Asja fl-1997, dawk li jemmnu f'din li Hines isejħilha b'mod ironiku "t-teoloġija internazzjonali" tal-globalizzazzjoni kienu jargumentaw li f'dan il-proċess igawdi kulħadd. It-teorija tagħhom tgħid li l-ekonomiji kollha li jieħdu sehem f'dal-proċess tal-globalizzazzjoni jikbru għax il-pajjiżi jispeċjalizzaw f'dak li l-aktar kapaċi jipprovdu u jimportaw il-bqija. Huma jgħidu li għalkemm huwa veru li żdiedet id-differenza bejn min jaqla' ftit u min jaqla' ħafna, fl-aħħar mill-aħħar se jgawdi kulħadd għax qed tikber l-ekonomija u l-ġid qed jitqassam waħdu, qisu l-manna, jew il-loqom li jaqgħu minn fuq il-mejda ta' l-għonja. Imma mat-tkabbir fil-Prodott Gross Domestiku d-dinja rat żieda fl-inugwaljanza, tnaqqis sistematiku fil-kundizzjonijiet soċjali u ambjentali li fihom jgħixu l-bnedmin u telfien tas-setgħa li kellhom l-istati sovrani, il-gvernijiet lokali u ċ-ċittadini. Il-globalizzazzjoni ġabet aktar tbatija għall-fqar u għan-numru dejjem jikber ta' nies qiegħda u ta' nies li jaħdmu f'kundizzjonijiet mhux xierqa jew li mhumiex imħallsin kemm suppost. Il-Kumitat tal-Ġnus Magħquda dwar il-Kummerċ u l-Iżvilupp isostni li d-differenza dejjem akbar fid-dħul bejn is-sinjuri u l-fqar hija konsegwenza ta' dan il-proċess ta' delokalizzazzjoni. Skond l-Għaqda Dinjija tax-Xogħol, fl-aħħar ħames snin tas-seklu 20 terz tan-nies tad-dinja li riedu jaħdmu, jew kienu bla xogħol jew ma kellhomx xogħol xieraq: din hija l-agħar sitwazzjoni mis-snin tletin tas-seklu 20 'l hawn. U minkejja dan, dawk li jappoġġjaw il-globalizzazzjoni jkomplu jgħidu li dan il-proċess qed jirnexxi għax qed joħloq il-ġid, li xi darba se jinħoloq biżżejjed ġid biex id-dinja tindirizza l-problemi ambjentali u soċjali li għandha. Barra minn hekk, il-biċċa l-kbira tal-kummentaturi jsostnu li mhemmx alternattiva għal dan il-proċess, konklużjoni li Hines juri bil-fatti li hi għal kollox żbaljata. Għal dawk li jemmnu fil-lokalizzazzjoni, il-kwistjoni ewlenija hija marbuta mad-drittijiet bażiċi ta' kull persuna. Jekk il-globalizzazzjoni qiegħda ċċaħħad lin-nies tad-dinja mid-dritt li jiddeċiedu dwar l-ikel tagħhom, dwar l-ilbies, il-kenn, l-edukazzjoni, ix-xogħol u l-kura tas-saħħa; jekk qed iċċaħħadhom mill-kultura tagħhom, minn ambjent nadif, minn servizzi pubbliċi ta' kwalità, mid-dritt għal sigurtà fiżika u għal ġustizzja li hi 'l fuq mil-liġi, allura m'għandniex x'nambuha. Fil-qalba ta' dan l-argument hemm id-dritt tan-nies tad-dinja li jieħdu sehem fid-deċiżjonijiet li jaffettwawlhom ħajjithom u d-dinja li fiha jgħixu huma u se jgħixu wliedhom. Il-kultura u l-ekonomija jaffettwaw 'il xulxin: ngħidu aħna l-prodotti lokali sikwit huma r-riżultat tal-kultura lokali. Il-lokalizzazzjoni tal-kummerċ u t-tisħiħ tad-diversità kulturali jimxu id f'id. Ir-rumanzier Lebaniż li jgħix Franza, Amin Maalouf jemmen li llum, fi żmien maħkum minn globalizzazzjoni ekonomika u kulturali u minn taħlit dejjem aktar mgħaġġel bejn elementi neħtieġu kunċett ġdid ta' identità. Jekk m'aħniex se naċċettaw il-ħafna rabtiet differenti li nsiġna se nsibu ruħna quddiem żewġ toroq estremi: dik tal-fundamentaliżmu u dik tad-diżintegrazzjoni, li nisfumaw fix-xejn. Irridu nżewġu l-ħtieġa li nħossu li jkollna l-identità tagħna, kemm bħala individwi u kemm bħala membri ta' komunità ma' tolleranza miftuħa u nieqsa minn kull preġudizzju ta' kulturi oħra. Qed ngħixu fi żmien meta ħafna telqu minn art twelidhom u ħafna oħrajn, minkejja li ma telqux, ma jistgħux jidentifikaw ruħhom magħha aktar. Dan, skond Maalouf, jista' jkun minħabba li r-ruħ tal-bniedem dejjem vagabonda, refuġjata, iżda jista' jkun ukoll minħabba l-pass dejjem aktar mgħaġġel ta' l-evoluzzjoni. Qed ngħixu fi żmien ta' armonizzazzjoni u fl-istess ħin ta' dissonanza. Il-bnedmin qatt ma kellhom tant affarijiet in komuni bejniethom – għarfien, punti ta' riferiment, xbihat, kliem, strumenti u għodda ta' kull tip. Imma dan qed jispiċċa jżid ix-xewqa tal-bnedmin li jasserixxu d-differenzi li jeżistu bejniethom. Il-ħeffa dejjem akbar tal-globalizzazzjoni żgur li ssaħħaħ, permezz ta' reazzjoni, il-ħtieġa tan-nies għall-identità li tagħżilhom minn ħaddieħor. Forsi l-iktar definizzjoni sempliċi hi li l-identità hija dik li tagħmilni differenti minn ħaddieħor. Lanqas jekk allaħares qatt jibdew jikklonaw in-nies, dawn xorta, kif jitwieldu, jibdew isiru differenti minn ħaddieħor. Skond Maalouf id-dinja tal-lum mhix ta' xi ġens jew ta' xi pajjiż partikulari hija ta' min iħabrek biex jifhem ir-regoli l-ġodda tal-logħba. Mhux veru li d-dinja hija mmexxija minn setgħat moħbija u omnipotenti; mhix immexxija mill-"oħrajn". Naturalment il-pass u l-iskala/firxa tal-globalizzazzjoni jġegħluk tistordi u tħoss li ma tistax tinfluwenza l-ġrajjiet. Iżda Maalouf jemmen li għandna nfakkru lilna nfusna kontinwament li ħafna nies iħossuhom bħalna, anki dawk li qegħdin fil-quċċata tal-piramida. Eżempju li jagħti huwa dak tal-mużika: Qatt daqs illum ma kellna l-mezzi tekniċi biex nisimgħu tant tipi ta' mużika differenti. Qatt qabel ma kien hawn tant nies li jistgħu jdoqqu, jikkomponu, ikantaw – u jinstemgħu. Iżda b'xorti ħażina dawn l-opportunitajiet mhumiex f'idejn kulħadd. Il-maġġoranza tan-nies tad-dinja huma mmexxija minn minoranza żgħira. U f'idejn din il-minoranza hemm l-istazzjonijiet tat-televiżjoni, ir-radjijiet, id-djar tad-diski, il-paġni kulturali u mużikali tal-gazzetti u r-rivisti, u l-bqija. Barra minn hekk ftit ħafna huma dawk li għandhom aċċess għal mezz qawwi ta' komunikazzjoni bħalm'hu l-kompjuter. Min-naħa l-oħra, Maalouf jirrikonoxxi l-fatt li l-globalizzazzjoni qiegħda thedded id-diversità kulturali, speċjalment id-diversità fil-lingwi u fil-mod kif ngħixu. U t-theddida hija akbar milli qatt kienet. Iżda jemmen ukoll li qatt daqs illum ma kien hawn il-mezzi biex kulturi li qegħdin imutu jiddefendu lilhom infushom. Kontra dak naħsbu ħafna minna, Amin Maalouf isostni li l-identità tagħna kemm bħala individwi u kemm bħala ġnus hija kumplessa ħafna. Għandna ħabta nfittxu l-għerq tal-kultura tagħna; għandna ħabta norbtu ħaġa jew oħra ma' l-hekk imsejħa "qalba", jew "mamma" ta' l-identità tagħna: il-lingwa, il-kant tradizzjonali, il-pożizzjoni ġeografika fil-Mediterran, ir-rabtiet tagħna mal-Kristjaneżmu u ma' l-Ewropa Nisranija, il-pastizzi, is-soppa ta' l-armla, il-ħobż biż-żejt… imma l-verità hi li l-identità tagħna hija magħmula minn dawn l-elementi kollha u ħafna oħrajn, u din l-identità qiegħda l-ħin kollu tinbidel u tissawwar mill-ġdid. Minkejja li għex l-ewwel sebgħa u għoxrin sena ta' ħajtu fil-Libanu u mbagħad tnejn u għoxrin sena ġewwa Franza, Amin Maalouf ma jħossx li hu nofsu Lebaniż u nofsu Franċiż, għax l-identità ma tistax tikkompartimentalizzaha. Hu jħoss li għandu identità waħda, magħmula minn ħafna komponenti magħuqdin flimkien b'tali mod li jsawru taħlita li hi unika, bħalm'hi unika l-identità ta' kull persuna. L-identità individwali tagħna m'għandniex nimmażżrawha ma' xi waħda mill-affiljazzjonijiet tagħna. Fil-qalba ta' qalbna mhemmx element wieħed li jiddomina fuq l-identità personali tagħna, qisu xi "verità fundamentali" jew "essenza" li nirċievu meta nitwieldu u li tibqa' taħkimna u tmexxina tul ħajjitna kollha. Hekk ukoll l-identità ta' poplu li hi bil-wisq iktar dinamika milli naħsbu. "F'kull persuna jiltaqgħu ħafna lealtajiet differenti, u kultant dawn il-lealtajiet ma jaqblux ma' xulxin u jqiegħdu lill-persuna li fiha jiltaqgħu fil-pożízzjoni li trid tagħmel għażliet diffiċli." Ħafna drabi, aħna stess, mingħajr ma nafu, nippromwovu l-idea li l-identità hija marbuta ma' affiljazzjoni waħda, ma' razza, grupp etniku, jew reliġjon, jew nazzjon, jew lingwa, jew klassi waħda. "Il-ħajja stess toħloq id-differenzi. Ebda "riproduzzjoni" ma tista' tkun identika. Kull persuna għandha identità mżewqa, kumplessa u unika. Kull waħda mil-lealtajiet ta' dik il-persuna tgħaqqadha ma' għadd kbir ta' nies. Imma ironikament iktar ma tibni rabtiet ma' nies differenti, iktar issir partikulari u rari l-identità tagħha mingħajr ma titlef xejn mis-sħuħija li tgħaqqadha. L-affiljazzjonijiet ta' pajjiż m'għandhomx kollha l-istess importanza imma Maalouf jemmen li pajjiż għandu jaċċetta l-multipliċità tal-lealtajiet u jqishom kollha bħala leġittimi. Ngħidu aħna f'Malta, it-tradizzjoni reliġjuża ewlenija hija Kattolika, imma dan ma jfissirx li m'għandniex nagħrfu realtajiet oħrajn, fosthom il-preżenza matul iż-żminijiet ta' reliġjonijiet oħra u anki ta' nies li ma jemmnu f'ebda reliġjon. Jekk norbtu l-identità tagħna bħala Maltin mal-Kattoliċiżmu biss inkunu qegħdin ninjoraw rabtiet oħrajn, kemm antiki u kemm ġodda, fosthom mal-perijodu Neolitika, ma' l-Islam u ma' għażliet 'il barra mir-reliġjon, u b'dan il-mod inkunu qegħdin inwarrbu dan il-wirt u lil kulmin min jidentifika ruħu miegħu. Bħalma fil-lingwa Maltija jiltaqgħu diversi elementi differenti hekk ukoll fina bħala Maltin jiltaqgħu elementi li la qegħdin hemm irridu nagħrfuhom u naċċettawhom. Għalkemm teżisti ġerarkija bejn l-elementi differenti li flimkien isawru l-identità tagħna, din il-ġerarkija tinbidel maż-żmien, u dan it-tibdil fl-importanza li nagħtu lill-elementi differenti jġib tibdil fundamentali fl-imġiba tagħna. Kien hemm żminijiet meta r-reliġjon Kattolika kienet is-simbolu ewlieni ta' l-identità tal-Maltin, bħalma jidher li kienet fi żmien il-Franċiżi. Kien hemm żmien meta l-lingwa kienet is-simbolu ewlieni, aktarx fl-ewwel għexieren ta' snin tas-seklu għoxrin. Kien hemm żmien, u forsi għadu ma spiċċax, meta identifikajna l-identità Maltija mal-kampanja u l-bdiewa. Kien hemm ukoll żmien meta Malta kienet tagħmel parti mis-saltna u l-kultura Islamika meta kienu fl-aqwa tagħhom. Meta niċħdu din ir-rabta antika imma glorjuża nkunu qegħdin niċħdu biċċa minna nfusna. Mill-bidunett, il-Musulmani kellhom il-ħila ta' l-għaġeb li jgħixu ma' min hu differenti minnhom. Fl-aħħar tas-seklu 19, ngħidu aħna, fil-popolazzjoni ta' Istanbul, li dak iż-żmien kienet il-belt Musulmana ewlenija, il-maġġoranza tan-nies ma kinux Musulmani, imma Griegi, Armeni u Lhud. Pariġi, Londra, Vjenna jew Berlin ta' dak iż-żmien żgur li ma kinux joħolmu li jkollhom iktar minn nofs il-popolazzjoni tagħhom mhux Nisranija. Kif tgħid il-kittieba Lebaniża Hoda Barakat u l-Alġerin Waciny Larej, għal żmien twil, Lixandra, fejn għexu ħafna Maltin, Bejrut, u l-Alġiers kienu bliet kosmopolitani, miftuħin, imsejsin fuq id-diversità. Ir-rabtiet antiki tagħna mal-portijiet u l-bliet Għarab tal-Mediterran huma affiljazzjonijiet li jagħmlu l-identità aktar sinjura. Imma biex nirkupraw dawn l-affiljazzjonijiet importanti rridu nivvjaġġaw fl-istorja mħawra tagħna u ma narawx biss il-piraterija u l-irjus ta' l-għadu fil-bokka tal-kanun. Wara kollox l-istorja ta' Malta u l-istorja tal-Mediterran huma ddominati minn skambji kulturali, ekonomiċi u soċjali kbar, u l-identità mżewqa tagħna hija l-prodott, fost l-oħrajn, ta' dan it-taħlit li seħħ u għadu jseħħ fir-reġjun tagħna. Fl-aħħar mill-aħħar l-identità hija kwistjoni ta' simboli, ta' apparenzi, ta' diskors, u biex dan id-diskors ikun jirrifletti l-vjaġġ tagħna bħala poplu jrid jirrispetta l-ġrajjiet li seħħew u r-rabtiet li nbnew u jirrakkontahom b'tali mod li jeħlishom mill-preġudizzji u l-perspettivi żbaljati tal-lum. F'dan il-kuntest, l-istejjer ta' Ġaħan jafu jkunu għodda tajba biex jinħoloq diskors ġdid dwar l-identità Maltija. Amin Maalouf isostni li hemm baħar jaqsam bejn dak li aħna u dak li naħsbu li aħna. Il-bnedmin għandhom għandhom żewġ tipi ta' wirt, dak vertikali u dak orizzontali. Il-wirt vertikali jasal għandna mingħand l-antenati tagħna, mingħand il-komunità reliġjuża u permezz tat-tradizzjonijiet popolari; il-wirt orizzontali jaslilna mingħand in-nies u ż-żmien li nkunu qed ngħixu fih. Bħal Marc Bloch, Maalouf jemmen li l-wirt orizzontali huwa l-iktar wieħed li jinfluwenza lill-bnedmin u iktar ma jgħaddi ż-żmien iktar qed isir influwenti. Iżda l-importanza akbar tal-wirt orizzontali ma tidhirx fil-mod kif il-bnedmin iħarsu jew jitkellmu dwarhom nfushom għax kważi dejjem jagħtu prominenza lill-wirt orizzontali. Naħseb li dan, fil-każ tal-Maltin, ma jgħoddx sa barra, għaliex il-ġenerazzjonijiet ta' wara l-Indipendenza nqatgħu ħafna mill-wirt vertikali, jew il-memorja tal-Maltin, u għaldaqstant inħoss li waħda mill-affarijiet li jeħtieġ li nagħmlu b'konvinzjoni imma minnufih hija proprju li nirrikostruwixxu l-memorja/i tagħna bħala Maltin. Maalouf jemmen li t-tradizzjonijiet jistħoqqilhom ir-rispett tagħna biss jekk jirrispettaw il-jeddijiet fundamentali tal-bnedmin. Il-kultura patrijarkali hija parti mill-identità tagħna u tinħass fit-tradizzjonijiet li għandna, iżda żgur li mhix kultura li għandna nqiegħdu quddiem il-Maltin bħala mudell għal żmienna. Din hija kultura li jistħoqqilha l-għarfien kritiku tagħna, imma ma jistħoqqilha ebda appoġġ. Id-diskors ta' Maalouf huwa ċar ħafna: Naturalment irridu nirrispettaw l-individwalità ta' kull ċivilità, imma dejjem skond iċ-ċirkostanzi u b'ċerta "luċidità". Fil-"ġlieda" tagħna favur ċerti tradizzjonijiet kulturali jrid ikollna viżjoni ċara, rigoruża, għaqlija, la sensittiva żżejjed u lanqas beżgħana żżejjed, viżjoni dejjem miftuħa għall-futur. Il-lingwa hija waħda mill-affiljazzjonijiet l-aktar influwenti fejn tidħol id-definizzjoni ta' kultura jew identità. Waħda mill-isbaħ affarijiet dwar il-lingwa hija proprju l-fatt li hija mezz ta' komunikazzjoni u fl-istess ħin parti integrali mill-identità. Kontra dak li jargumenta dwar ir-reliġjon, li hu jixtieq jaraha tinħeles mir-rabta mal-ħtieġa ta' appartenenza, Maalouf jemmen li l-lingwa la tista' u lanqas għandha tinfired mill-identità għax hija l-għajn ewlenija ta' l-identità kulturali u d-diversità lingwistika hija l-għajn ewlenija tad-diversitajiet l-oħra kollha. Amin Maalouf jagħti l-eżempju interessanti ta' l-Islandiż biex jitkellem dwar ir-rwol tal-lingwa fit-tkattir tad-diversità kulturali. L-Islandiż huwa lsien li jitkellmuh inqas minn tliet mitt elf persuna. L-Islaniżi kollha jitkellmu l-lingwa tagħhom bejniethom u meta jitħaddtu mal-barranin aktarx jinqdew bl-Ingliż. Kull lingwa donnu għandha l-ispazju ċar tagħha. M'hemm ebda rivalità bejniethom, la esterna (għax l-Islandiż qatt ma ntuża fil-komunikazzjoni internazzjonali) u lanqas intern, għax ebda omm jew missier ma joħolmu li jkellmu lil uliedhom bl-Ingliż. Fejn jidħol il-kamp vast ta' l-aċċess għall-għarfien, l-Islanda tinvesti flejjes kbar fit-traduzzjoni ta' testi barranin għall-Islandiż, għax jekk ma tagħmilx hekk, il-lingwa indiġena tispiċċa tinbela' minn forzi tas-suq li huma akbar minnha u tispiċċa tintuża fid-dar biss. Maalouf jemmen li biex jibqa' lsien fis-sens sħiħ tal-kelma, l-Islandiż irid jinvolvi lil kulħadd fit-tisħiħ ta' l-ilsien nazzjonali u fl-istess ħin ikattar ir-rabtiet tiegħu ma' ilsna oħra. Kważi l-websites kollha ta' l-Islandiżi huma bl-Islandiż, u ħafna minnhom għandhom verżjoni bl-Ingliż. Hemm numru li joffru wkoll lingwa oħra, normalment jew id-Daniż jew il-Ġermaniż. Għalkemm l-Ingliż, ilsien li jitkellmuh xi 10% tan-nies tad-dinja, jaqdina f'ħafna oqsma, ma jaqdiniex fejn tidħol l-identità. Il-Malti huwa mera tal-vjaġġ kollettiv li għamlu u qegħdin jagħmlu l-Maltin u ebda lsien ieħor ma jista' joffrilna din ir-rikkezza u din l-għodda partikulari. Jeħtieġ li n-nies ifasslu l-modernità tagħhom, u mhux dejjem iħossu li qegħdin jissellfuha mingħand ħaddieħor. Maalouf jemmen li llum il-ġurnata, il-lingwa ta' l-identità (l-ewwel lingwa) u l-Ingliż, il-lingwa globali (it-tielet lingwa) m'għadhomx biżżejjed. Bejn il-lingwa materna u l-lingwa globali hemm it-tieni lingwa, li l-persuna tagħżilha minn jeddha. Din tkun il-lingwa barranija ewlenija li tiġi mgħallma fl-iskola, imma tkun ukoll ħafna iktar minn hekk: "il-lingwa tal-qalb, il-lingwa ta' l-adozzjoni, il-lingwa li tiżżewweġ, il-lingwa li tħobb". Permezz ta' dawn il-miżuri Maalouf jemmen li nistgħu nużaw l-espansjoni inkredibbli li qed iseħħ fil-komunikazzjoni biex minflok niftaqru nistagħnew. U hawn jidħol Ġaħan. Leonardo Sciascia, ir-rumanzier Sqalli mir-raħal ta' Racalmuto fil-provinċja ta' Agrigento, jirrakkonta li meta kien għadu tifel, kienu jiltaqgħu t-tfal u n-nisa tal-post biex jiddiskutu l-ġrajjiet tar-raħal u jirrakkontaw ħrejjef u stejjer antiki. Fost in-nisa kien hemm mara li kulħadd kien iqisha bħala narratriċi tajba għax kienet "taf tirrakkonta", għax il-"fatt" mhu xejn jekk ma tkunx taf tirrakkontah. Fl-aħħar, wara r-rakkonti tal-biża' li kienu jqajmu ġisem it-tfal xewk xewk, in-narratriċi kienet tirrakkonta storja ta' Ġaħan biex l-atmosfera ma tibqax maħkuma mill-biża'. Iktar tard, meta Sciascia beda jmur jara l-films fit-teatru l-antik li darbtejn fil-ġimgħa kien jinbidel f'ċinema, wara l-film drammatiku li jqabbiżlek id-dmugħ, kien ikun hemm il-"final komiku", il-"farsa" ta' Charlot, Harold Lloyd, jew Ridolini. Meta nsemmi lil Ġaħan qiegħed inqabbad ukoll id-diskors dwar l-identità u d-diversità kulturali ma' l-istorja. Maalouf isostni li l-istorja ta' pajjiż, b'dak kollu li fiha, trid tiġi rispettata. Fl-istess ħin, kulħadd jammetti li l-ġejjieni ta' pajjiż ma jistax ikun sempliċiment tkomplija ta' l-imgħoddi. Filwaqt li l-ġejjieni jrid jinbena fi spirtu ta' tkomplija jrid jiġbor fih ukoll tibdiliet mill-qiegħ, flimkien ma' kontributi sinjifikattivi minn bnadi oħra, kif seħħ fl-aqwa epoki kollha ta' l-imgħoddi. Maalouf jemmen li l-futur tagħna jiddependi ħafna minna, mill-mod kif nużaw il-globalizzazzjoni biex nilħqu l-għan tagħna li nsaħħu d-diversità kulturali. Filwaqt li l-mezzi l-ġodda tal-komunikazzjoni se jressquni malajr lejn xulxin u bħala reazzjoni jenfasizzaw id-differenzi ta' bejnietna, se jagħmluna wkoll konxji tad-destin komuni tagħna. Forsi b'dan il-mod tista' toħroġ perspettiva ġdida ta' l-identità bħala t-tlaqqigħ tal-lealtajiet kollha tagħna, u fi ħdanha, tissaħħaħ il-lealtà tagħna lejn il-komunità tal-bnedmin. Bħall-identità ta' kull persuna, Ġaħan għandu l-identità kumplessa tiegħu li tlaqqa' flimkien elementi li normalment ma nqegħduhomx flimkien: il-makakk, il-baħnan u l-għaref. U bħal Malta, l-identità tiegħu hija marbuta, fost l-oħrajn, ma' reġjun li ħafna drabi f'Malta jew ninjorawh, bħallikieku l-gżejjer tagħna qegħdin xi mkien ieħor, jew inħarsu lejh u nitkellmu fuqu b'mod superfiċjali. Barra minn hekk, Ġaħan jinteressana għax, kif tgħid Corrao, joħloq kriżi fl-ordni stabbilit. Fi ħrafa oħra rrakkontata minn Ġorġ Mifsud Chircop, Ġaħan joħodha kontra l-ġgant Gulija u jirbaħlu bil-makakkerija, bil-ħeffa tal-ħsieb. Il-ġgant li kien jibża' minnu kulħadd issa joqgħod għall-kliem ta' Ġaħan. U f'dan is-sens huwa simbolu tajjeb tad-diversità li trid tegħleb l-ordni li trid timponi fuqna dinja globalizzata mmexxija minn ftit nies li għandhom f'idejhom il-mezzi tal-komunikazzjoni u l-kummerċ dinji. Ġaħan, fil-"periferija" ta' belt globali, daqqa jidħaq bin-nies u daqqa jdaħħaq in-nies bih, imma dejjem uniku, differenti.